Призренска лига, основана уз подршку Османског царства, је у априлу 1881. године престала да постоји због тога што су је власти Османског царства уништиле и распустиле јер су се њени чланови, незадовољни одредбама одлука Берлинског конгреса, супротставили властима Османског царства и подигли устанак 1879. године. Хаџи Зека је желео да се стави на чело новог удружења Албанаца, лојалног Османском царству, и 1886. године одлази у Истанбул да би за ову намеру добио подршку Порте. Он је током боравка у Истанбулу 1886. године добио подршку Порте да организује ново удружење које би објединило Албанце у заштити интереса Османског царства на Балкану. Он тада почиње активан рад на стварању новог удружења и заједно са својим истомишљеницима организује терор над српским хришћанским становништвом Косовског вилајета, за шта је имао делимичну подршку Порте. Заједно са својим следбеницима 29. јануара 1899. године је основао ново удружење под називом Пећка лига. Ово удружење је, слично Призренској лиги, створено уз подршку Османског царства јер је требало да допринесе да Албанци (већински исламске вероисповести) у балканским вилајетима Османског царства створе „снажни зид ислама према хришћанским државама - Србији, Црној Гори, Грчкој и Бугарској".